b"\n_START_ARTICLE_\nPalitan ng Smart Connect\n_START_SECTION_\nKasaysayan\n_START_PARAGRAPH_\nGinanap ang groundbreaking ng NLEx\xe2\x80\x93Mindanao Avenue Link, kasama ang Palitan ng Smart Connect Interchange, noong Abril 2, 2009, at nagsimula ang mismong pagtatayo noong Abril 21, 2009._NEWLINE_Binuksan sa trapiko ang buong bahagi noong Hunyo 5, 2010, at pinasiyahan nina noo'y Pangulo Gloria Macapagal Arroyo, Manuel V. Pangilinan na tagapangulo ng Manila North Tollways Corporation (konsesyonaryo ng North Luzon Expressway), Victor Domingo na noo'y Kalihim ng Kagawaran ng Pagawaing Bayan at Lansangan (DPWH), at ng matataas na mga opisyal ng lungsod ng Valenzuela. Tinatayang nasa 30,000 sasakyan ang gagamit ng bagong daan araw-araw sa unang taon ng operasyon nito. Mula nang binuksan ito, malaki ang naitulong nito sa pagpapagaan ng trapiko sa mas-lumang Palitan ng Balintawak na nag-uugnay ng Abenida Epifanio de los Santos (EDSA) sa NLEx, na tatlong beses na mas-maliit._NEWLINE_Bagamat binuksan ito sa trapiko noong 2010, unang dinala ng Palitan ng Smart Connect ang trapiko sa pagitan ng Valenzuela at silangang bahagi ng Kalakhang Maynila, at nakasara sa trapiko ang pakanlurang mga rampa. Masasakatuparan lamang ang gawain sa isang koneksiyon sa pagitan ng palitan at ng kanlurang Kalakhang Maynila kalakip ng pagtatayo ng 2.42 kilometro (1.5 milyang) NLEx\xe2\x80\x93Karuhatan Link o ang Bahaging 9 ng NLEx, sa pagitan ng palitan at ng Lansangang MacArthur, na binuksan noong Marso 19, 2015. Isa pang karugtong papuntang Pantalan ng Maynila na kilala bilang Bahaging 10 ng NLEx ay unang binuksan noong Marso 1, 2019._NEWLINE_Noong Nobyembre 16, 2012, binili ng Smart Communications ang karapatan sa pagpapangalan sa palitan, kaya nabigyan ito ng kasalukuyan nitong pangalan."